НэхъыфIхэм хабжэ
УФ-м щэхуакIуэхэм я хуитыныгъэр хъумэнымрэ цIыхухэр зыхуей хуэгъэзэныр къызэрызэрагъэпэщ щIыкIэмрэ кIэлъыплъ федеральнэ къулыкъущIапIэм и унафэщI Онищенкэ Геннадий иджыблагъэ иригъэкIуэкIащ 2013 гъэм сабийхэм я гъэмахуэ зыгъэпсэхугъуэр къызэгъэпэщауэ зэрыщытар, гъэ еджэгъуэщIэм курыт школхэр зэрыхуэхьэзырыр къыщапщыта селектор зэIущIэ.
Абы хэтащ КъБР-м лэжьыгъэмрэ социальнэ зыужьыныгъэмкIэ и министр Тюбеев Альбертрэ а министерствэм сабийхэм я зыгъэпсэхугъуэр къызэгъэпэщынымкIэ и къудамэм и унафэщI Шаваев ТIэхьиррэ.
ЗэIущIэм зыубгъуауэ щытепсэлъыхьащ гъэ еджэгъуэщIэм зэрыхуэхьэзырым, курыт школхэр зыхуей хьэпшыпхэмкIэ къызэрызэгъэпэщам, сабийхэр зэрагъашхэм. Онищенкэ Геннадий къыхигъэщащ дяпэкIэ еджакIуэхэм школ фащэхэр ящыгъын хуейуэ къызэрыхалъхьам арэзы къызэрищIыр.
2013 гъэм сабийхэм я узыншагъэр егъэфIэкIуэным теухуауэ ирагъэкIуэкIа лэжьыгъэхэм тепсэлъыхьащ псыр къыдэкIуейуэ щытыкIэ гугъум къихута щIыналъэхэм, апхуэдэу Оренбург областым, Башкортостан республикэм я лIыкIуэхэр.
Онищенкэ Геннадий къыхигъэщащ гъэмахуэ зыгъэпсэхугъуэр фIы дыдэу къыщызэрагъэпэ- ща хэгъуэгухэр. Абы- хэм ящыщщ Къэбэрдей-Балъкъэрыр. ЕджакIуэхэм я процент 93,6-м зрагъэгъэпсэхуащ, я узыншагъэр щрагъэфIэкIуащ мы илъэсым ди республикэм.
2013 гъэм сабийхэм я узыншагъэр егъэфIэкIуэным сом мелуан 217,7-рэ КъБР-м хухихащ.
Токъмакъ Мадинэ.
